།མུན་བྲལ་ཟླ་ཤར་འོད་ཟེར་གང་ཞིག་གིས། །བདག་ལྟ་བློ་ཡི་མུན་
པ་བྲལ་གྱུར་ནས། །རྒྱལ་བའི་བཀའ་ལ་སྣང་བ་ཅུང་ཙམ་ཐོབ། །ལམ་འབྲས་ལུང་གི་ཚད་
མ་རྟོགས་བྱའི་ཕྱིར། །མཐའ་དག་ལུང་དང་མདོ་ཙམ་སྦྱར་བར་བྱ། །སྤྱིར་ལམ་འབྲས་རྡོ་
རྗེའི་ཚིག་རྐང་གཞུང་ཆུང་ཡིད་བཞིན་ནོར་བུ་རིན་པོ་ཆེ་འདི་ཐེག་པ་གསུམ་དང་། སྡེ་
སྣོད་གསུམ་དང་། གསུང་རབ་ཡན་ལག་བཅུ་གཉིས་ཀྱི་གཞུང་མཐའ་དག་དང་སྦྱར་བ་
ཡིན་ཡང་། མདོར་བསྡུས་ཏེ་རྡོ་རྗེ་ཐེག་པ་རྣལ་འབྱོར་བླ་ན་མེད་པའི་རྒྱུད། དེ་ལས་
ཀྱང་རྣལ་འབྱོར་མ་བླ་ན་མེད་པའི་རྒྱུད་སྙིང་པོ་ཀྱེའི་རྡོ་རྗེའི་རྒྱུད་བརྟག་པ་གཉིས་པ་
དང་། སྒྱུ་མའི་བདེ་མཆོག་བརྟག་པ་བཅུ་པ་ལ་སོགས་པ་རྣམས་དང་སྦྱར་ཏེ། དེ་ནི་ཅི་
རིགས་པར་སྦྱར་བར་ཤེས་པར་བྱའོ། །དེ་ལ་ལུང་གི་ཚད་མ་སྦྱར་ལུགས་རྣམ་པ་གཉིས་
ཡིན་ཏེ། རྩ་བ་རྡོ་རྗེའི་ཚིག་རྐང་ཇི་ལྟ་བ་བཞིན་དུ་སྦྱར་བ་དང་། མངོན་པར་རྟོགས་པ་
སྐྱེ་བའི་རིམ་པ་དང་སྦྱར་ཏེ་བཤད་པར་བྱ་བ་གཉིས་སོ། །དེ་ལས་ལམ་དང་། འབྲས་བུ།
སྣང་བ་གསུམ་དུ་བསྟན་པ་ལུང་དང་སྦྱར་ན། དེའང་རྟེན་དང་། རྒྱུ་དང་། སྣང་བ་
གསུམ་ལས། རྟེན་དང་སྦྱར་ན། རྟེན་དེའང་རིགས་ཀྱི་སྤྱི་ཉེ་བར་བཟུང་ནས། རིགས་
དྲུག་གི་སེམས་ཅན་ལ་སྦྱར་ཏེ། རིགས་དྲུག་གི་སེམས་ཅན་ཐམས་ཅད་ཡིན་པར་ཡང་།
- 66 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
བརྟག་པ་ཕྱི་མ་ལས། དམྱལ་བ་ཡི་དྭགས་དུད་འགྲོ་དང༌། །ལྷ་དང་ལྷ་མིན་མི་རྣམས་
དང་། །བཤང་བའི་སྲིན་བུ་ལ་སོགས་པ། །བདེ་བ་གང་ཕྱིར་མི་ཤེས་པ། །རྟག་ཏུ་རང་
བཞིན་བདེ་བ་ཅན། །ཞེས་པ་དང་། ཡང་སྒྱུ་མ་བདེ་མཆོག་ལས་ཀྱང་། དཀྱིལ་འཁོར་དུ་
ཡང་མ་ཞུགས་པའམ། །སྒྲིབ་པ་ཀུན་དང་ལྡན་པའང་རུང་། །ཞེས་པས་བསྟན་ཏོ། །རྒྱུ་
ཉོན་མོངས་པ་ནི། ཁ་སྦྱོར་ཐིག་ལེའི་བརྟག་པ་དང་པོ་དངོས་ལས། ཉོན་མོངས་པས་ནི་
རྨོངས་གྱུར་པས། །ལས་ཀྱི་ཚོགས་ནི་བྱེད་པར་འགྱུར། །ཞེས་འབྱུང་བས་སོ།། །།
མ་དག་པའི་སྣང་བའང་། ཁ་སྦྱོར་ཐིག་ལེའི་བརྟག་པ་བརྒྱད་པ་ལས། དམྱལ་བ་
འཇིགས་ཤིང་ངུ་བ་སྟེ། །ཡི་དྭགས་ཡེ་ཤེས་ཉི་མ་ཉིད། །གཏི་མུག་ཡེ་ཤེས་བྱོལ་སོང་སྟེ།
ཁྲོ་བོ་ཡེ་ཤེས་ལྷ་མ་ཡིན། །གསང་བ་ཡེ་ཤེས་མེ་ལོང་ལྷ། །མི་རྣམས་ཡེ་ཤེས་བཤད་པ་
ནི། །རྣམ་པ་ལྔ་རུ་ཆ་ཡིས་འགྱུར། །ཞེས་བྱུང་བ་དང་སྦྱར་ལ། ལུང་འདི་ནི་ཉམས་ཀྱི་
སྣང་བའི་སྐབས་སུའང་བྱུང་བར་འགྱུར་ཏེ། རྣལ་འབྱོར་གྱི་སྣང་བ་ལ་རྟེན་དང་། ཏིང་
ངེ་འཛིན། ཉམས་གསུམ་ལས། རྟེན་རྣལ་འབྱོར་ནི། བརྟག་པ་གཉིས་པའི་བརྟག་པ་ཕྱི་
མ་ལས། རྣལ་འབྱོར་པ་གང་ནག་པོ་ཆེ། ཞེས་པ་དང་། གང་གི་སྲིན་ལག་རྩ་བ་ན། །རྡོ་རྗེ་
རྩེ་དགུ་པར་གྱུར་པ། །མི་བསྐྱོད་པ་ཡི་རིགས་མཆོག་ཉིད། །ཅེས་བྱ་བ་དང་། མཚམས་
མེད་ལྔ་ནི་བྱེད་པ་དང་། །ཞེས་བྱ་བ་དང་། རབ་ཏུ་དང་ཞིང་དབང་པོ་དུལ། །དེ་ནི་རེ་
ཞིག་ངེས་འགྲུབ་འགྱུར། །ཞེས་བྱ་བའི་བར་གྱིས་བསྟན་ཏོ། །ཏིང་ངེ་འཛིན་ནི། ཏིང་ངེ་
འཛིན་རྣམ་པ་སྣ་ཚོགས་པ་སྟེ། ཁ་སྦྱོར་ཐིག་ལེའི་རྒྱུད་ཕྱི་མ་ལས། སྒྱུ་མའི་གཟུགས་ཀྱང་
རིགས་པའི་གནས། །ཏིང་འཛིན་རྣམ་པ་སྣ་ཚོགས་མཆོག །མིང་ནི་མཛེས་སྤྱིར་ཞེས་བྱར་
བརྗོད། །ཨ་ནི་ཡིག་འབྲུ་ཀུན་གྱི་མཆོག །ཅེས་བྱ་བ་ལ་སོགས་པ་གསུངས་སོ། །ཉམས་ཀྱི་
སྣང་བ་ནི། འཁོར་འདས་ཀྱི་ཆོས་མ་ལུས་པ་སྟེ། དེའང་ཁ་སྦྱོར་ཐིག་ལེ་ལས། བརྟན་
- 67 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
དང་གཡོ་བའི་དངོས་པོ་གང་། །རྩ་ལྕུག་འཁྲི་ཤིང་ལ་སོགས་པ། །བདག་གི་དངོས་པོའི་
རང་བཞིན་ལས། །དམ་པ་འདི་ཉིད་ཉེར་བསྒོམ་བྱ། །ཞེས་བྱ་བ་དང་། དམན་པ་འབྲིང་
དང་མཆོག་རྣམས་དང་། །ཞེས་བྱ་བ་ནས། འདི་ཀུན་མཉམ་པ་ཉིད་དུ་བལྟ། །ཞེས་བྱ་བ་
ལ་སོགས་པ་དེ་ཉིད་ལས་འབྱུང་ངོ་། །ད་ནི་དག་པའི་སྣང་བ་གསུམ་ལུང་དང་སྦྱར་ན།
རྟེན་ནི། བདེ་བར་གཤེགས་པ་སྟེ། དེའང་ཁ་སྦྱོར་ཐིག་ལེ་ལས། རིག་མའི་སྐྱེས་བུ་གྲུབ་པ་
ནི། །གང་དུ་འཆི་ཞིང་གང་དུ་གནས། །བདག་ལ་ཐེ་ཚོམ་འདི་དག་ནི། །བདེ་བ་ཆེན་
པོས་བཤད་དུ་གསོལ། །ཞེས་ཞུས་པ་དང་། རིག་མའི་སྐྱེས་བུ་གྲུབ་པ་ནི། །གང་དུའང་མི་
འགྲོ། གང་དུའང་མི་གནས་སོ། །ཞེས་བྱ་བ་ལ་སོགས་པ་གསུངས་སོ། །རྒྱུ་འགྲོས་བཞི་
ཐིམ་པ་ནི། དོན་གྱིས་བསྟན་ཏེ། བདེ་མཆོག་ཉུང་ངུ་ལས། ཡིད་ནི་ནང་དུ་ཆུད་པ་
ཡིས། །ལྷ་དང་མི་ཡི་བདེ་བ་ནི། །བསྡུས་བྱས་རྡོ་རྗེ་འཛིན་པ་ཡིས། །དེ་ལྟ་བུར་ནི་བྱེད་པ་
ཡི། །བཅུ་དྲུག་ཆར་ཡང་མི་ཕོད་དོ། །ཞེས་བྱུང་ངོ་། །སྐུ་གསུང་ཐུགས་མི་ཟད་པ་རྒྱན་གྱི་
འཁོར་ལོ་ནི། སྒྱུ་མ་བདེ་མཆོག་བརྟག་པ་སུམ་ཅུ་པ་ལས། སངས་རྒྱས་ཀུན་གྱི་སྐུ་ཆེན་
དང་། །སངས་རྒྱས་ཀུན་གྱི་གསུང་སྙན་ལ། །སངས་རྒྱས་ཀུན་གྱི་ཐུགས་ཆེན་པོ། །ཞེས་པ་
ནས། ནམ་མཁའི་དབྱིངས་ཀྱི་མཐའ་ཀླས་པ། ཞེས་བྱ་བའི་བར་གྱིས་བསྟན་པ་དང་།
དཔལ་འདུས་པ་ལས་ཀྱང་། སྐུ་གསུང་ཐུགས་ཀྱི་རྣམ་པ་གསུམ། །གསང་བ་མཆོག་ཏུ་
བཤད་པ་ཡིན། །སངས་རྒྱས་ཐམས་ཅད་ཅེས་བྱ་བ། ། ཚོགས་པ་འདུས་པར་བཤད་པ
ཡིན། །ཞེས་བྱ་བ་ལ་སོགས་པ་གསུངས་སོ། །ཡང་སྐུ་མི་ཟད་པ་ནི། སངས་རྒྱས་ཐམས་
ཅད་འདུས་པ་ཡིན། །རྟག་ཏུ་དཔག་མེད་ཚེ་དང་ལྡན། །ཞེས་པ་ནས། འདི་ནི་གསང་བ་
མཆོག་གིས་ནི། །ཞེས་པའི་བར་གྱིས་བསྟན་ཏོ། །དག་པའི་སྣང་བའང་། ཁ་སྦྱོར་ཐིག་ལེ་
ལས། ཐམས་ཅད་པ་ཐམས་ཅད་ཀྱི་དོན་ཐམས་ཅད་དང་། སེམས་ཅན་ཐམས་ཅད་ཀྱི་
- 68 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང༌།
སེམས་ལ་གནས་སོ། །ཀུན་འགྲོའི་ཕྱིར་དབང་ཕྱུག་ཆེན་པོ། དོགས་པ་ཐམས་ཅད་དང་
བྲལ་བའི་ཕྱིར་སེང་གེ གཏིང་དཔག་དཀའ་བའི་ཕྱིར་ཆུ་བོའི་ཕུང་པོ་ཆེན་པོ། ཉོན་
མོངས་པའི་གདུང་བ་དང་བྲལ་བའི་ཕྱིར་ཟླ་བ། མཚན་མ་དང་རྣམ་པར་རྟོག་པ་ཐམས་
ཅད་ཀྱིས་མི་ཕྱེད་པའི་ཕྱིར་རྡོ་རྗེ་ཞེས་གསུངས་ཏེ། དེ་དག་ནི་ཆོས་སྐུ་དང་ངོ་བོ་ཉིད་
ཀྱི་སྐུའི་དབང་དུ་བྱས་པའོ། །གཟུགས་སྐུའི་དག་པའི་སྣང་བ་ནི། རྣམ་པར་རྟོག་པ་
ཐམས་ཅད་སྤངས་ཀྱང་བལྟམས་པ་ལ་སོགས་པར་སྟོན་པ་དང་། ཞེས་པ་ལ་སོགས་པ་
དུ་མས་བསྟན་ཏེ། དེ་དག་གིས་ནི་སྣང་བ་གསུམ་དུ་བསྟན་པའི་ལམ་མོ། །ད་ནི་རྒྱུད་
གསུམ་དུ་བསྟན་པའི་ལམ་ལུང་དང་སྦྱར་ན། ཀུན་གཞི་རྒྱུ་རྒྱུད་ལ་འཁོར་འདས་ཚང་
བ་ནི། བརྟག་པ་གཉིས་པ་ལས། དེ་ནི་སྦྱིན་སྲེག་ཅེས་བྱ་བ་ནས་བཟུང་སྟེ། མདོར་བསྡུས་
ནས་ནི། སེམས་ནི་འདུས་པའི་ཚུལ་ཅན་ནོ། །ཞེས་བྱ་བའི་བར་གྱིས་བསྟན་ཏོ། ཁ་སྦྱོར་
ཐིག་ལེ་ལས་ཀྱང་། རབ་ཏུ་འཇོམས་པས་སྨྱོ་ཞིང་གློག་འགྱུ་བ། །ཞེས་པ་ནས། སེམས་ནི་
རྡོ་རྗེ་ཅན་གྱིས་འཁོར་བར་གསུངས། །ཞེས་བྱ་བའི་བར་དང་། རང་བཞིན་འོད་གསལ་
རྟོག་ལས་རྣམ་གྲོལ་ཞིང་། །ཞེས་པ་ནས། དེ་ཉིད་མྱ་ངན་འདས་པའི་མཆོག་ཏུ་
གསུངས། །ཞེས་པའི་བར་གྱིས་བསྟན་ཏོ། །སྒྱུ་མ་བདེ་མཆོག་ལས་ཀྱང་། མིག་དང་རྣ་བ་
སྣ་དག་དང་། །ཞེས་པ་ནས། རོ་དང་རེག་བྱ་དག་གི་དོན། །ཞེས་པའི་བར་གྱིས་བསྟན་
ཏོ། །ཡང་དེ་ཉིད་ལས། སེམས་ལ་སྔོན་དང་མཐའ་མ་མེད། །ཅེས་པ་ནས། དེས་ནི་དབང་
ཕྱུག་ཆེན་པོ་འགྲུབ། །ཅེས་པའི་བར་གྱིས་བསྟན་ཏོ། །།
ད་ནི་ལུས་ཐབས་རྒྱུད་ལུང་དང་སྦྱར་བ་ནི། བརྟག་པ་དང་པོའི་རབ་ཏུ་བྱེད་པ་
གཉིས་པ་ལས། ང་ལས་འགྲོ་བ་ཐམས་ཅད་འབྱུང་། །ཞེས་པ་དང་། ཡང་དེ་ཉིད་ལས།
ལུས་ལས་གཞན་དུ་སངས་རྒྱས་ཉིད། །གང་དུའང་རྙེད་པར་མི་འགྱུར་ཏེ། །མི་ཤེས་པས་
- 69 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
ནི་སྒྲིབ་པར་བརྗོད། །ཅེས་གསུངས་སོ། །ཐབས་རྒྱུད་དང་པོ་དབང་དེ་ལས་ཀྱང་དཀྱིལ་
འཁོར་ནི། ལུང་དེ་ཉིད་ལས། རྡུལ་ཚོན་གྱི་ནི་དཀྱིལ་འཁོར་དང་། །གསང་བ་མཆོག་གི་
དཀྱིལ་འཁོར་ཇི་སྙེད་པ། །ཞེས་འབྱུང་། དེ་ཉིད་ཀྱི་རྒྱུད་ཕྱི་མ་ལས་ཀྱང་། དཀྱིལ་འཁོར་
ལུས་སུ་གསུངས་པ་སྟེ། །དཀྱིལ་འཁོར་བྷ་གར་བརྗོད་པར་བྱ། །དཀྱིལ་འཁོར་བྱང་ཆུབ་
སེམས་ཉིད་དེ། །དཀྱིལ་འཁོར་གསུམ་དུ་བརྟག་པར་བྱ། །ཞེས་འབྱུང་བ་དང་། རྡུལ་ཚོན་
གྱི་དཀྱིལ་འཁོར་ནི། སྒྱུ་མ་བདེ་མཆོག་ལས། དེ་ནས་གཞན་ཡང་ཐམས་ཅད་དུ། །ཞེས་
པ་ནས་བཟུང་སྟེ། ཚོགས་ཀྱི་དཀྱིལ་འཁོར་བརྟག་པར་བྱ། །ཞེས་པའི་བར་གྱིས་བསྟན་
ཏོ། །གསང་དབང་དང་འབྲེལ་བའི་བྱང་ཆུབ་སེམས་ཀྱི་དཀྱིལ་འཁོར་ཡང་། དེ་ཉིད་
ལས། དེ་ཡི་མཚལ་དང་ཁུ་བ་དང་། །ཞེས་པ་ནས། ཞི་བའི་བཏུང་བ་བཞིན་མྱངས་
པས། །བརྟག་པ་ཡི་ནི་དངོས་གྲུབ་ཐོབ། །ཅེས་པའི་བར་གྱིས་བསྟན་ཏོ།། །།
དབང་ཡང་། བརྟག་པ་གཉིས་པའི་ཕྱི་མ་ལས། སློབ་དཔོན་གསང་བ་ཤེས་རབ་
དང་། །བཞི་པ་དེ་ཡང་དེ་བཞིན་ནོ། །ཞེས་འབྱུང་ངོ་། །དབང་རྒྱས་པའི་ལུང་ནི། བརྟག་
པ་དང་པོའི་ལེའུ་བཅུ་པ་ལ་སོགས་པ་དང་། མཁའ་འགྲོ་མ་རྡོ་རྗེ་གུར་དང་། ཁ་སྦྱོར་
ཐིག་ལེ་ལ་སོགས་པའི་དབང་གི་སྐབས་ཐམས་ཅད་ལས་རྟོགས་པར་བྱའོ། །སྒྱུ་མ་བདེ་
མཆོག་ལས། ཁམས་ཀྱི་རང་བཞིན་ཐམས་ཅད་ཀྱང་། །ཞེས་པ་ནས། དབུ་རྒྱན་ལ་སོགས་
པའི་དབང་རྣམས་རྒྱས་པར་གསུངས་པ་དང་། ཡང་དེ་ཉིད་ལས་ཕྱག་མཚན་ལ་སོགས་
པའི་དབང་རྣམས་ཀྱང་རྒྱས་པར་གསུངས་སོ།། །།
མཆོག་གི་དབང་རྒྱས་པའང་། ཁ་སྦྱོར་ཐིག་ལེ་༼ལ་སོགས་པའི་དབང་གི་སྐབས་ཐམས་ཅད་
༽ལས་རྟོགས་པར་བྱ་སྟེ། གསང་དབང་ཡང་། གང་ཟག་རྣམ་པར་རྟོག་པ་ཆེ་འབྲིང་
གསུམ་ལ་ཉིན་པར་གྱི་ཐིག་ལེ་བྱའོ། །ཞེས་བྱ་བ་ལ་སོགས་པ་གསུངས་ལ། ཤེས་རབ་དང་
- 70 -

སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་།
ཡེ་ཤེས་ཀྱི་དབང་ཡང་། ཀ་ནི་བདེ་བ་སྐྱོང་བས་ན། །ཞེས་བྱ་བ་ལ་སོགས་པ་རྣམས་ཀྱིས་
གསུངས་སོ། །བཞི་པའི་དབང་ཡང་། སངས་རྒྱས་རིན་པོ་ཆེ་ཡི་དབང་། །ཞེས་བྱ་བ་ལ་
སོགས་པ་གསུངས་སོ།། །
དྲི་མ་གང་དག་པ་ནི། ལུང་དེ་ཉིད་ལས། དྲི་མ་རྣམས་ནི་ཟད་པར་འགྱུར། །ཞེས་
འབྱུང་ངོ་། །ད་ནི་ལམ་སོགས་ཉི་ཤུ་ལུང་དང་སྦྱར་བ་ལ། དབྱིབས་ཀྱི་ལམ་ནི། སྤྲོས་
བཅས་དབྱིབས་སུ་བསྒོམ་པ་ནི། དཀྱིལ་འཁོར་བཅུ་བདུན་གྱི་ལུང་དང་སྦྱར། ལུས་ཉིད
དབྱིབས་སུ་བསྒོམ་པ་ནི། ཁ་སྦྱོར་ཐིག་ལེ་ལས། ལུས་ཀྱི་དཀྱིལ་འཁོར་ཉམས་དགའ་
བ། །སྒོ་བཞི་ཇི་སྐད་གསུངས་པ་ཡིས། །ཞེས་བྱ་བ་ལ་སོགས་པ་དང་ཇི་ལྟ་བ་བཞིན་སྦྱར་
རོ། །དབང་གཉིས་པའི་ལམ་ནི། བརྟག་པ་གཉིས་པ་ལས། དཀྱིལ་འཁོར་འཁོར་ལོའི་
ཐབས་དང་ནི། །རང་བྱིན་བརླབས་པའི་རིམ་པས་ཀྱང་། །ཀུན་རྫོབ་དོན་དམ་རང་
བཞིན་གྱིས། །བྱང་ཆུབ་སེམས་ནི་རྣམ་པར་བསྐྱེད། །ཅེས་འབྱུང་བས་སོ། །དབང་གསུམ
པའི་ལམ་ཡང་། སྒྱུ་མ་བདེ་མཆོག་ལས། རྗེས་སུ་ཆགས་པར་བྱའོ། །ཆ་ལུགས་ཤེས་པ་
བཞིན་བྱེད། །ཅེས་པ་ནས། ཡེ་ཤེས་ཀྱི་ཕྱག་རྒྱ་ཤེས་པའོ། །ཞེས་བྱ་བའི་བར་གྱིས་བསྟན་
ཏོ། །བཞི་པའི་ལམ་ཡང་། དེ་ཉིད་ལས། རྐྱང་མ་ཤེས་རབ་རང་བཞིན་གྱིས། །རོ་མ་
ཐབས་སུ་ཡང་དག་གནས། །ཀུན་འདར་མ་ནི་དབུས་གནས་སོ། །གཟུང་དང་འཛིན་པ་
རྣམ་པར་སྤངས། །ཞེས་བྱུང་བ་དང་། ཡང་དེ་ཉིད་ལས། རྦ་རླབས་མེད་པའི་རང་བཞིན་
གྱིས། །རློམ་སེམས་མེད་པའི་བདེ་བ་ཐོབ། །ཅེས་འབྱུང་བའོ། །ལྟ་བ་ངོ་བོ་ཉིད་གསུམ་ནི།
དེ་ཉིད་ལས། ངོ་བོས་གཟུགས་མེད་མཐོང་བ་པོ་ཡང་མེད། །ཅེས་པ་ལ་སོགས་པ་དང་
སྦྱར་རོ། །རང་བྱུང་གི་ལྟ་བ་བཞི་ལས། ཉོན་མོངས་པ་རང་བྱུང་ནི། སྒྱུ་མ་བདེ་མཆོག་
ལས། ཉོན་མོངས་པས་ནི་རབ་ཉོན་མོངས། །བྱང་ཆུབ་དམ་པ་ཐོབ་པར་འགྱུར། །ཞེས་པ་
- 71 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
དང་། རྣམ་པར་རྟོག་པ་རང་བྱུང་ནི། །དེ་ཉིད་ལས། རྣམ་རྟོག་ལས་ནི་རྣམ་རྟོག་
དང་། །སྲིད་པ་ཉིད་ཀྱིས་སྲིད་པ་དག །ཅེས་འབྱུང་ངོ་། །སྣྲེལ་ཞི་རང་བྱུང་ནི། དེ་ཉིད་
ལས། རང་རིག་ཡེ་ཤེས་ཉིད་དུ་འགྱུར། །རང་གཞན་ཡང་དག་རིག་པ་སྤངས། །ཞེས་པ་
ལ་སོགས་པ་འབྱུང་ངོ་། །གསལ་ཞིང་ཡང་བ་རང་བྱུང་ནི། སསྤུ་ཊ་ལས། རང་བྱུང་ངོ་བོ་
འདི་ཉིད་ནི། །ཆོས་ཀྱི་སྐུར་ནི་རབ་ཏུ་གྲགས། །ཞེས་འབྱུང་ངོ་། །ལྷན་ཅིག་སྐྱེས་པའང་།
དེ་ཉིད་ལས། ལྷན་ཅིག་སྐྱེས་པར་གང་སྐྱེས་པ། །ལྷན་ཅིག་སྐྱེས་པ་དེ་བརྗོད་བྱ། །ཞེས་པ་
དང་། ཡང་དེ་ཉིད་ལས། དང་པོ་དགའ་བ་ཙམ་ཉིད་དེ། །གཉིས་པའི་གྲངས་ལ་མཆོག་
དགའ་ཉིད། །གསུམ་པ་ལ་ནི་དགའ་བྲལ་དང་། །བཞི་པ་ལྷན་ཅིག་སྐྱེས་པ་བརྗོད། །ཅེས་
པ་ལ་སོགས་པ་རྣམས་དང་སྦྱར་རོ། །ཤིན་ཏུ་རྣམ་དག་ཀྱང་། རྣམ་དག་ཡེ་ཤེས་གཟུགས་
ཅན་དང་།
ཁྱད་པར་ཅུང་ཟད་ཡོད་མ་
།འཁོར་བའི་རྣམ་པར་རྟོག་པ་གཉིས།
ཡིན། །ཞེས་འབྱུང་ངོ་། །ད་ནི་གྲུབ་མཐའ་ལུང་དང་སྦྱར་ན། གྲུབ་མཐའ་དང་པོ་ནི། དེ་
ཉིད་ལས། འདི་ཉིད་འཁོར་བ་ཞེས་བྱ་སྟེ། །འདི་ཉིད་མྱ་ངན་འདས་པ་ཉིད། །འཁོར་བ་
སྤངས་ནས་གཞན་དུ་ནི། །མྱ་ངན་འདས་པ་རྟོགས་མི་འགྱུར། །ཞེས་བྱ་བ་ལ་སོགས་པ་
དང་སྦྱར་རོ། །གཉིས་པ་ནི།